**T L A Č O V Á S P R Á V A**

**Názov výstavy:**  Mlčanie nás neochráni  
**Vystavujúci autor:** Jaroslav Varga   
**Kurátor:**  Vladimír Beskid

**Otvorenie výstavy:** 13. 3. 2023 o 18:00hod

**Trvanie výstavy:** 14. 3. - 12. 5. 2023  
**Miesto konania:** Galéria Jána Koniarka v Trnave, Synagóga – Centrum súčasného umenia, Halenárska 2, Trnava

Galéria Jána Koniarka otvára výstavnú dramaturgiu trnavskej Synagógy - Centra súčasného umenia v roku 2024 individuálnou výstavou popredného slovenského umelca s medzinárodným renomé Jaroslava VARGU (1982). Ide o výraznú site specific inštaláciu s nosným motívom „manifestačného“ vystúpenia knižných titulov (vedeckých aj beletristických) v intenzívnom dialógu a konfrontácií.

Umelec dlhodobo pracuje s tematikou kníh a knižníc, uveďme že už v roku 2009 prináša názvy kníh, kde boli uvedené len tituly o konci všetkého (End of the History; End of the Earth, End of the Days... atď.), ďalej vloženie prázdneho priestoru do historickej knižnice v kaštieli Betliar (Stratená knižnica, 2015), či dopisovanie názvov kníh na biele chrbty knižnice – od bratislavskej SNG (2015) až po aktuálnu výstavu v pražskej Kunsthalle (2024). Naposledy to bola veľkorysá inštalácia a konfrontácie kritického vnímania kníh a filmov dobrodružstiev a stereotypov populárneho nemeckého spisovateľa Karla Maya z dnešného pohľadu (Travel Tales in the Land; Múzeum súčasného umenia v Haife, 2023).

V prípade trnavskej synagógy ide o rozsiahle obsadenie historického priestoru knižnými titulmi, ktoré sú v podobe zátarás a výziev - zavesené, postavené, opreté o stenu, položené na podlahu a pod. V pozadí tohto manifestačného nasadenia vizuálneho textu je foucaultovské konštatovanie, že sa stále nemôžeme „vymaniť z útlaku moci, poznania a sexuality“. Vznikla komplexná „nasýtená“ inštalácia so silnými titulmi kníh s rebelským, protestným, či vzdorovitým gestom, ktoré reagujú na súčasný spletitý mediálny aj mentálny stav veci a spoločenského prostredia. Ide o neustály, premenlivý stav individuality v zložitom spoločensko - kultúrnom prostredí, rozkolísaný vzťah jednotlivca a systému v turbulentných časoch a v mnohorakých jazykových podobách.

Nájdeme tu filozofické traktáty a úvahy (Nikdy sme neboli moderní, či After Lockdown (B. Latour)), dystopické sci-fi knihy (MY (J. Zamjatin); 1984 (G. Orwell), vykreslenia zanikajúceho a zrodu nového sveta (Muž bez vlastnosti (R. Musil); Doktor Živago (B. Pasternák)), či zborník súčasných esejí ( A New Fascism?). Zároveň ide o knihy rodovej a homosexuálnej problematiky (White Teeth (Zadie Smith); Na zemi sme na okamžik nádherní (Ocean Voung)), otázky rasizmu v anglo-americkom kontexte (Citizen (C. Rauhine); Why I am No Longer Talking to White people About Race (Reno Eddo-Lodge)). Autor otvára aj otázky uprchlíctva v súčasnom svete (Salt Houses (H. Alyan); Návrat do Haify (G. Kanafání)), rozbor prepojenia globálnej politiky a zemepisu (Prisoners of Geography (T. Marshall)), ale aj lokálnych dejín a súvislosti (Mendennek vége (grófka Ilona Andrássy)). Zápaja pritom aj knihy zo slovenského, či českého prostredia - od umeleckej literatúry (Farská republika (D. Tatarka); Nehybnosť (M. Kundera)) až po nekompromisný pohľad na naše súčasné dianie (Zemský ráj jen na pohled (M. Zablocki), či dve knihy Šimečkovcov (Koniec nehybnosti; Život na tekutých pieskoch)).

Každá knižnica je konštruovaná podľa istého kľúča, v synagóge tak vznikla improvizovaná imaginárna „knižnica“ podľa autorovho výberu. Dôležitý moment inštalácie je fakt, že vznikla pre tento priestor priamo tu v tomto historickom priestore s vlastnou pamäťou a bude sa meniť počas výstavy samotnej (work in progress). Preto na emporách bude ponechaný otvorený ateliér umelca a budú pribúdať série komorných kresieb, skíc, či poznámok, ktoré odrážajú prvotný svet vizuálnych ideí autora. Nakoniec bude tvoriť aj pokračovanie jeho dlhodobého príbehu denníkových kresieb a záznamov z mnohých svetových miest a lokalít (City Diary; od roku 2013 dodnes). Inštaláciu doplnia aj autorské videá na poschodí. Na záver čítania výstavy veľmi aktuálne logo, či prehlásenie „Your Silence Will Not Protect You / Vaše ticho vás neochráni“ od afroamerickej spisovateľky a feministky Audre Lorde, ktoré poslúžilo aj ako podklad pre názov celej výstavy (zborník poézie, eseji a prejavov z roku 2017) a prináša istý odkaz, či apel na transformovanie ticha väčšiny na „jazyk akcie“.

Výstava potrvá do 10. mája 2024. Umelca podporil z verejných zdrojov Fond na podporu umenia.

doc. Mgr. art. Jaroslav Varga ArtD. (nar. 1982 v Trebišove), intermediálny slovenský umelec, ktorý žije a tvorí v Prahe. Po absolvovaní Prešovskej univerzity (2005) študoval na VŠVU v Bratislave (2010), kde pokračoval aj v doktorandskom štúdiu (2014). Realizoval štipendia na: AVU vo Wroclawi (2007), na americkej Sliperry Rock University of Pennsylvania (2009), či na AVU vo Viedni (2011). Dvojnásobný finalista Ceny Oskara Čepana; 2017 – 1. cena Nadácie Novum; 2015 – Mladý umelec roka, Cena Nadácie Tatrabanky. Z aktuálnych samostatných výstav: 2023 - Haifa Museum of Art, Izrael; Ivan Gallery, Bukurešť; 2022 - Angkor a Rím, Sa Sa Art, Phnom Penh, Kambodža; 2021 - Chiquita Room, Tàpies Foundation, Barcelona; viac info na: https://www.jarovarga.net/bio